title: 2013/627/EÚ: Rozhodnutie Európskeho parlamentu zo 17. apríla 2013 o účtovnej závierke spoločného podniku SESAR za rozpočtový rok 2011#Uznesenie Európskeho parlamentu zo 17. apríla 2013 o absolutóriu za plnenie rozpočtu agentúr Európskej únie za rozpočtový rok 2011: výkonnosť, finančné hospodárenie a kontrola

text:
               16.11.2013

               SK

               Úradný vestník Európskej únie

               L 308/373

         ROZHODNUTIE EURÓPSKEHO PARLAMENTU
   zo 17. apríla 2013
   o účtovnej závierke spoločného podniku SESAR za rozpočtový rok 2011
   (2013/627/EÚ)
   EURÓPSKY PARLAMENT,

               —

               so zreteľom na konečnú účtovnú závierku spoločného podniku SESAR za rozpočtový rok 2011,

               —

               so zreteľom na správu Dvora audítorov o overení ročnej účtovnej závierky spoločného podniku SESAR za rozpočtový rok 2011 spolu s odpoveďami spoločného podniku (1),

               —

               so zreteľom na odporúčanie Rady z 12. februára 2013 (05755/2013 – C7-0040/2013),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Rady (ES) č. 219/2007 z 27. februára 2007 o založení spoločného podniku na vývoj novej generácie európskeho systému riadenia letovej prevádzky (SESAR) (4), a najmä na jeho článok 4b,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre dopravu a cestovný ruch (A7-0101/2013),

               1.

               schvaľuje účtovnú závierku spoločného podniku SESAR za rozpočtový rok 2011;

               2.

               poveruje svojho predsedu, aby postúpil toto rozhodnutie výkonnému riaditeľovi spoločného podniku SESAR, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 6, 10.1.2013, s. 46.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 64, 2.3.2007, s. 1.

      (5)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      zo 17. apríla 2013
      o absolutóriu za plnenie rozpočtu agentúr Európskej únie za rozpočtový rok 2011: výkonnosť, finančné hospodárenie a kontrola
      EURÓPSKY PARLAMENT,

                  —

                  so zreteľom na správu Komisie Európskemu parlamentu a Rade zo 14. novembra 2011 o následných opatreniach k udeleniu absolutória za rozpočtový rok 2009 [KOM(2011) 736] a na sprievodné pracovné dokumenty útvarov Komisie [SEK(2011) 1350 a SEK(2011) 1351],

                  —

                  so zreteľom na spoločné vyhlásenie Európskeho parlamentu, Rady EÚ a Európskej komisie o decentralizovaných agentúrach z 19. júla 2012,

                  —

                  so zreteľom na spoločný prístup k decentralizovaným agentúram EÚ priložený k spoločnému vyhláseniu z 19. júla 2012,

                  —

                  so zreteľom na plán o následných opatreniach týkajúcich sa spoločného prístupu k decentralizovaným agentúram EÚ, ktorý prijala Komisia v decembri 2012,

                  —

                  so zreteľom na oznámenie Komisie s názvom Európske agentúry – ďalší postup [KOM(2008) 135],

                  —

                  so zreteľom na svoje uznesenie z 10. mája 2012 o absolutóriu za plnenie rozpočtu na rok 2010: výkonnosť, finančné hospodárenie a kontrola agentúr EÚ (1),

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 96,

                  —

                  so zreteľom na osobitnú správu Dvora audítorov č. 15/2012 o riešení konfliktu záujmov vo vybraných agentúrach EÚ,

                  —

                  so zreteľom na osobitné výročné správy (5) Dvora audítorov o účtovných závierkach decentralizovaných agentúr za rozpočtový rok 2011,

                  —

                  so zreteľom na svoju štúdiu s názvom Príležitosť a realizovateľnosť zriadenia spoločných podporných služieb pre agentúry EÚ, ktorá bola vydaná 7. apríla 2009,

                  —

                  so zreteľom na svoje vyhlásenie z 18. mája 2010 o úsilí Únie v boji proti korupcii (6), svoje uznesenie z 15. septembra 2011 o úsilí Európskej únie v boji proti korupcii (7), a oznámenie Komisie o boji proti korupcii v EÚ [KOM(2011) 308],

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanoviská Výboru pre zamestnanosť a sociálne veci, Výboru pre životné prostredie, verejné zdravie a bezpečnosť potravín a Výboru pre občianske slobody, spravodlivosť a vnútorné veci (A7-0118/2013),

                  A.

                  keďže v tomto uznesení sa uvádzajú pri každom subjekte, na ktorý sa vzťahuje článok 185 nariadenia (ES, Euratom) č. 1605/2002, poznámky horizontálneho charakteru k rozhodnutiu o udelení absolutória v súlade s článkom 96 nariadenia (ES, Euratom) č. 2343/2002 a článkom 3 prílohy VI k rokovaciemu poriadku Európskeho parlamentu;

                  B.

                  keďže v poslednom desaťročí došlo k trojnásobnému zvýšeniu počtu agentúr – ich počet sa zvýšil z 10 v roku 2001 na 30 v roku 2011,

         Všeobecné otázky

                  1.

                  zdôrazňuje význam úloh pridelených agentúram a ich priamy dosah na každodenný život občanov, najmä v súvislosti s kvalitou liekov, bezpečnosťou potravín, bezpečnosťou letectva alebo kontrolou epidémií infekčných chorôb; v tejto súvislosti zdôrazňuje, že je nanajvýš dôležité zachovať ich nezávislosť, najmä v prípade regulačných agentúr a agentúr s funkciou nezávislého zberu a informácií; pripomína, že hlavným dôvodom zriadenia agentúr bolo vypracúvanie nezávislých technických alebo vedeckých posudkov;

                  2.

                  pripomína, že v júli 2012, po troch rokoch analýz a vyjednávaní, Európsky parlament, Rada a Komisia prijali spoločný prístup k decentralizovaným agentúram, politickú dohodu týkajúcu sa budúcnosti a reformy agentúr; víta uzatvorenie tejto dohody, ale vyjadruje poľutovanie nad skutočnosťou, že nestanovila rozhodovacie postupy v súvislosti s implementáciou navrhovaných činností ani dojednania pre dohľad Európskeho parlamentu nad týmto postupom;

                  3.

                  víta správy Dvora audítorov, a najmä jeho úsilie splniť požiadavky vyjadrené Európskym parlamentom s cieľom vykonávať lepšie audity a uľahčovať postup udeľovania absolutória;

                  4.

                  s uspokojením konštatuje, že správy Dvora obsahujú podrobnejšie informácie ako v predošlých rokoch; nabáda Dvor audítorov, aby v tomto pozitívnom trende pokračoval a ďalej rozvíjal prvky auditu výkonnosti tak vo svojich ročných správach o audite, ako aj v jednotlivých osobitných správach; vyzýva Dvor audítorov, aby kedykoľvek, keď o to agentúry prejavia záujem, uľahčoval diskusie, pri ktorých sú vypočuté obe strany, a aby jeho správy obsahovali viac informácií a boli transparentnejšie, najmä prostredníctvom riadneho identifikovania prípadov, keď daná agentúra sama odhalila problém a oznámila ho Dvoru audítorov, ako aj jasnejšieho upozorňovania na prípady, keď bolo vydané stanovisko s výhradou;

                  5.

                  pripomína všetkým agentúram povinnosť predložiť orgánu udeľujúcemu absolutórium správu ich výkonného riaditeľa uvádzajúcu počet a druh vnútorných auditov, ktoré vykonal vnútorný audítor, vypracované odporúčania a opatrenia prijaté na základe týchto odporúčaní v súlade s článkom 72 ods. 5 nariadenia (ES, Euratom) č. 2343/2002;

                  6.

                  vyzdvihuje dobrú spoluprácu s gestorským výborom zo strany siete agentúr Únie (ďalej len „sieť“), fóra na koordináciu, výmenu informácií a dohody o spoločných pozíciách k otázkam spoločného záujmu agentúr, a podnecuje posilnenie siete; s uspokojením konštatuje dosiahnuteľnosť a otvorenosť riaditeľov agentúr, s ktorými bol nadviazaný kontakt v rámci ročného postupu udeľovania absolutória; s prekvapením berie na vedomie list siete z 19. októbra 2012, ktorým vyzýva Európsky parlament, aby „sa vrátil k praxi z predchádzajúcich rokov“; naopak, nabáda sieť, aby podporila zmeny, ktoré Európsky parlament požadoval v rámci predchádzajúceho udeľovania absolutória s cieľom zlepšiť opatrenia v oblasti riadenia, transparentnosti a boja proti konfliktu záujmov v prospech spotrebiteľov a daňových poplatníkov, a očakáva od nej, že tieto zmeny podporí;

                  7.

                  zdôrazňuje, že sa treba zamerať na efektívnosť a transparentnosť udeľovania absolutória, a vyzýva rovnako všetky zúčastnené strany – Dvor audítorov, Radu, agentúry a sieť –, aby k udeľovaniu absolutória pristupovali z tejto pozície; zdôrazňuje, že presun zamerania na výkonnosť by v žiadnom prípade nemal brániť správnosti a riadnemu finančnému hospodáreniu;

                  8.

                  v tejto súvislosti poukazuje na vzťah medzi veľkosťou administratívy a výkonom agentúr; domnieva sa, že na to, aby agentúry fungovali čo najefektívnejšie a aby sa čo najlepšie využili ich zdroje, sa musia snažiť o synergie, vzájomnú výmenu najlepších postupov a vzájomné zdieľanie služieb na základe geografickej blízkosti alebo relevantnosti; mal by sa tiež zlepšiť, rozšíriť a uľahčiť prístup k službám poskytovaných Komisiou;

                  9.

                  navrhuje, aby sa rozpočtové pravidlá uplatniteľné na agentúry zjednodušili, čo by agentúram umožnilo znížiť administratívne náklady na zamestnancov; vyzýva Komisiu, aby na tento účel predložila návrhy a nabádala agentúry, aby využívali zjednodušený postup, čo sa týka postupov prijímania do zamestnania, v prípade ktorých je štandardný postup navrhnutý pre veľké organizácie a pre agentúry je nadmernou záťažou;

                  10.

                  so znepokojením konštatuje, že Dvor audítorov zistil niekoľko problémov, ktoré sa týkali viacerých agentúr, najmä:

                              —

                              prenosy, ktoré nie sú doložené záväzkami alebo ktoré sa zdajú byť nadmerné,

                              —

                              nedostatočnú transparentnosť alebo ťažkosti pri prijímaní zamestnancov do zamestnania,

                              —

                              verejné obstarávanie a zadávanie zákaziek,

                              —

                              prípadné konflikty záujmov vrátane úrovne správnych rád agentúr;

                  11.

                  v tejto súvislosti berie na vedomie odpoveď siete; víta koordinované kroky agentúr a ich zámer riešiť problémy zistené Dvorom audítorov a naliehavo vyzýva sieť, ako aj jednotlivé agentúry, aby orgán udeľujúci absolutórium informovali o pokroku pri uplatňovaní konkrétnych opatrení na nápravu nedostatkov zistených Dvorom audítorov a Európskym parlamentom v rámci udeľovania absolutória za rozpočtový rok 2010; zdôrazňuje skutočnosť, že zodpovednosť nesú jednotliví výkonní riaditelia a správne rady agentúr;

                  12.

                  naliehavo vyzýva sieť, ako aj jednotlivé agentúry, aby orgánu udeľujúcemu absolutórium podali správu o pokroku pri realizácii týchto myšlienok a prístupov, aby sa posúdilo, či sa zvolený prístup osvedčil ako efektívny pri riešení zvyšných problémov zistených Dvorom audítorov a uvedených v spoločnom prístupe, a aby orgán udeľujúci absolutórium informovali o individuálnych i kolektívnych krokoch zameraných na nápravu nálezov Dvora audítorov a o ich výsledkoch;

                  13.

                  zdôrazňuje, že agentúry už dlhšie požadujú väčšiu flexibilitu v pravidlách, ktoré sa na ne uplatňujú na základe nariadenia o rozpočtových pravidlách; uznáva, že väčšina týchto pravidiel je neprimeraná a nevhodná nielen vzhľadom na veľkosť a ciele väčšiny agentúr, ale aj na ich charakteristiku; trvá na tom, že zjednodušenie finančných a štatutárnych pravidiel týkajúcich sa agentúr by zlepšilo ich efektivitu, znížilo ich náklady a vyriešilo mnoho problémov, na ktoré upozornil Dvor audítorov;

                  14.

                  poznamenáva, že niektoré agentúry pre priestor slobody, bezpečnosti a spravodlivosti sú operačné agentúry a že plnenie ich rozpočtu závisí aj od vonkajších faktorov, ktoré by sa mali brať do úvahy počas rozpočtového procesu;

         Rozpočtové a finančné hospodárenie

                  15.

                  opätovne pripomína, že ročná platnosť rozpočtu je jednou z troch základných účtovných zásad (jednotnosť, ročná platnosť a rovnováha) potrebných na zabezpečenie efektívneho plnenia rozpočtu Únie; konštatuje, že decentralizované agentúry nie vždy plne dodržiavajú túto zásadu;

                  16.

                  pripomína agentúram, že sa stále treba venovať pretrvávajúcemu problému prenosov; berie na vedomie vysvetlenia agentúr, čo sa týka ťažkostí pri zamedzovaní vzniku prenosov v operačných výdavkoch; domnieva sa však, že v mnohých prípadoch je priestor na zlepšovanie najmä prostredníctvom lepšieho manažmentu viazaných rozpočtových prostriedkov na základe skutočných potrieb, lepšieho vnútorného plánovania a všeobecného odhadu príjmov, ako aj prísnejšej rozpočtovej disciplíny a pravidelných prehľadov výdavkov; vyzýva tiež agentúry, aby zhodnotili svoje interné administratívne postupy a znížili tak administratívnu záťaž najmä v súvislosti s postupmi verejného obstarávania a prijímania zamestnancov; domnieva sa, že Komisia aj Dvor audítorov by mali v tomto smere agentúram poskytnúť účinnú pomoc;

                  17.

                  zdôrazňuje, že v niektorých prípadoch je potrebné zlepšiť interné plánovanie, čo je výzva pre agentúry na zlepšenie ich postupov; zároveň uznáva, že za určitých okolností a s náležitým odôvodnením (napr. že nebolo možné vykonať úhrady platieb v zmluvnom roku) by sa to malo transparentne spomenúť v správe Dvora audítorov; domnieva sa, že iba takto možno vykonať skutočné hodnotenie toho, či sú prenosy príliš vysoké, alebo nie;

                  18.

                  v tejto súvislosti zdôrazňuje, že treba zohľadniť hierarchiu noriem, a domnieva sa, že vo všeobecnosti by sa mal klásť dôraz na riadne finančné hospodárenie; zdôrazňuje však, že súčasné rozpočtové pravidlá neriešia problém, ktorý sa vynára v prípade agentúr, ktorých financovanie sa zakladá na poplatkoch, a vyzýva Komisiu, aby v rámci nasledujúcej revízie platných rozpočtových pravidiel navrhla riešenie tohto problému; poukazuje na skutočnosť, že nariadenie o rozpočtových pravidlách nie je prispôsobené ani agentúram, ktoré vytvárajú prebytky, a zdôrazňuje, že je dôležité, aby sa v rámci revízie zvážili možnosti riešenia tohto problému napríklad vytvorením obmedzeného rezervného fondu;

                  19.

                  očakáva, že Dvor audítorov v rámci svojej úlohy externého audítora v nadväznosti na správu Európskeho parlamentu o udelení absolutória za rok 2010 a vlastnú správu o porovnávaní agentúr uskutoční konzultácie so sieťou agentúr s cieľom vytvorenia voľne prístupného a transparentného postupu porovnávania agentúr a zostavenia ich poradia, pričom použije významné ukazovatele v oblasti riadneho finančného a rozpočtového hospodárenia, nízkych nákladov na správu a efektívnej prevádzkovej účinnosti a všetky podkladové údaje poskytne v ľahko dostupnom formáte (napr. v excelovských súboroch alebo súboroch CVS);

                  20.

                  so znepokojením konštatuje, že nedostatok flexibility v rámci rozpočtu niektoré agentúry považovali za slabú stránku, čo naznačuje, že by sa mohli dosiahnuť úspory, ak by bol medzi rozpočtovými riadkami dostatok flexibility; vyzýva Komisiu, aby túto situáciu podrobne preskúmala a predložila návrhy na riešenie tohto problému;

                  21.

                  konštatuje, že agentúry v priebehu roka prechádzajú mnohými postupmi auditu a kontroly, ktoré sú často rozložené veľmi nerovnomerne a môžu im spôsobovať ťažkosti; domnieva sa, že problém by sa mal riešiť najmä lepším koordinovaním týchto rozličných auditov (8); je presvedčený, že s agentúrami by sa malo konzultovať, aby sa našli praktické riešenia tejto problematiky bez narušenia výkonu ich základných úloh; vyzýva Dvor audítorov, Komisiu, agentúry a sieť, aby vypracovali prístup vhodný pre všetky zúčastnené strany;

                  22.

                  žiada, aby všetky agentúry a spoločné podniky systematicky prikladali štandardizovaný vzor týkajúci sa zverejňovania ich konečnej ročnej účtovnej závierky a obsahujúci údaje predložené v ich správach o plnení rozpočtu a v ich správach o rozpočtovom a finančnom hospodárení; odporúča, aby všetky agentúry a spoločné podniky poskytovali tieto informácie uceleným, prístupným a transparentným spôsobom (prostredníctvom excelovských súborov alebo súborov CSV) s cieľom uľahčiť porovnávanie plnenia ich rozpočtov a tak umožnili Európskemu parlamentu a verejnosti podrobne porovnávať výdavky;

                  23.

                  požaduje, aby sieť zaviedla podrobný, štandardizovaný systém rozpočtových položiek s cieľom umožniť agregáciu a porovnávanie príjmov a výdavkov agentúr a tiež porovnávanie plnenia a využívania prostriedkov v každej rozpočtovej položke podľa hlavy, kapitoly a položky; ďalej žiada, aby sieť vykonala nasledujúce porovnanie a závery, ako aj podkladové údaje voľne sprístupnila v ľahko prístupnom formáte (napr. prostredníctvom excelovského súboru alebo súboru CSV);

         Politika v oblasti ľudských zdrojov a prijímania zamestnancov

                  24.

                  poukazuje na skutočnosť, že služobný poriadok stanovuje zásady pre politiku v oblasti zamestnancov prijatú agentúrami a tiež že je potrebná väčšia flexibilita a zjednodušenie štatutárnych pravidiel pre agentúry, aby sa zabezpečilo ich efektívnejšie fungovanie v tomto zmysle; okrem toho poukazuje na to, že hoci článok 110 služobného poriadku umožňuje určitú flexibilitu, pretože konečné rozhodnutie prijíma Komisia, je potrebné dosiahnuť predchádzajúcu dohodu medzi agentúrami a Komisiou; v prípade nedosiahnutia dohody by Komisia mala predložiť príslušnému výboru Európskeho parlamentu odôvodnené rozhodnutie;

                  25.

                  pripomína agentúram, že pri plánovaní ich personálnej politiky by mali prijať prístup globálneho plánovania ľudských zdrojov, ktoré zodpovedá ich rozpočtovým a administratívnym kapacitám, aby zabezpečili, že ich personálna politika bude súdržná a bude zodpovedať ich potrebám; poukazuje tiež na to, že plány týkajúce sa zamestnancov by mali vždy zohľadňovať určité základné pravidlá, ako je vyvážené zastúpenie mužov a žien a vyvážené geografické zastúpenie; v tejto súvislosti víta iniciatívy naplánované Komisiou v jej pláne a tiež skutočnosť, že sa v rámci prebiehajúcej revízie služobného poriadku uznávajú osobitné charakteristiky jednotlivých agentúr;

                  26.

                  vyjadruje znepokojenie nad skutočnosťou, že postupy prijímania zamestnancov v agentúrach sú už od vzniku agentúr problematické a Dvor audítorov vo svojich auditoch za rozpočtový rok 2011 zistil problémy alebo nedostatky v tejto oblasti vo všetkých agentúrach s výnimkou dvoch; vyjadruje údiv nad skutočnosťou, že spoločný prístup ani plán neustanovuje v tejto oblasti žiadne opatrenia;

                  27.

                  domnieva sa, že úspešne zavedené postupy plánovania personálnej politiky sú cenný nástroj dlhodobého personálneho plánovania; je čoraz viac znepokojený tým, že Európska komisia ruší dohodnuté plány personálnej politiky v rámci ročného rozpočtového postupu, a preto vyzýva Komisiu, aby sa v tejto oblasti obmedzila;

                  28.

                  žiada všetky agentúry, aby orgán udeľujúci absolutórium v rámci svojej výročnej správy o činnosti informovali o počte dní dovolenky povolenom pre každú platovú triedu v rámci programov pružnej pracovnej doby a náhradného voľna;

         Konflikt záujmov a transparentnosť

                  29.

                  víta osobitnú správu Dvora audítorov č. 15/2012 o riešení konfliktu záujmov vo vybraných agentúrach EÚ, ktorá vychádza zo žiadosti Európskeho parlamentu o vykonanie podrobnej analýzy prístupov agentúr k riešeniu situácií, v ktorých jestvuje potenciál konfliktu záujmov;

                  30.

                  domnieva sa, že prínos osobitnej správy Dvora audítorov č. 15/2012 spočíva v pravidelnom sledovaní pokroku agentúr v oblasti riešenia a prevencie konfliktu záujmov; vyzýva Dvor audítorov, aby nadviazal na túto tému a rozšíril rozsah svojho auditu na ďalšie agentúry a predložil svoje nálezy v budúcej osobitnej správe o tejto otázke;

                  31.

                  pripomína, že Dvor audítorov vo svojej osobitnej správe č. 15/2012 vyhodnotil politiky a postupy riešenia konfliktu záujmov v štyroch agentúrach: Európskej agentúre pre bezpečnosť letectva (EASA), Európskej chemickej agentúre (ECHA), Európskom úrade pre bezpečnosť potravín (EFSA) a Európskej agentúre pre lieky (EMA);

                  32.

                  konštatuje, že cieľom auditu Dvora audítorov bolo zodpovedať dve otázky: po prvé, či boli zavedené primerané politiky a postupy, a po druhé, či tieto politiky a postupy boli primerane vykonané; ďalej konštatuje, že Dvor audítorov vychádzal pri svojej práci z vymedzenia konfliktu záujmov v podobe, v akej sa vyskytuje v usmerneniach Organizácie pre hospodársku spoluprácu a rozvoj (OECD), a že referenčný rámec pre minimálne požiadavky bol tiež odvodený z usmernení OECD; zdôrazňuje však, že usmernenia OECD síce ponúkajú medzinárodnú referenčnú hodnotu v tejto oblasti, v zásade sa týkajú konfliktu záujmov v prípade zamestnancov verejného sektora, a preto nemôžu byť účinnou odpoveďou v prípade potenciálneho konfliktu záujmov v riadiacich orgánoch a iných orgánoch pôsobiacich v činnosti agentúr, ako sú správne rady a odborné panely; oceňuje cennú sadu nástrojov OECD, najmä pokiaľ ide o kontrolný zoznam v súvislosti s darmi a výhodami atď., ale aj odporúčania týkajúce sa sankcií, potreby kontrolovať úplnosť a obsahovú stránku vyhlásení o záujmoch a požiadavky využívať odborné znalosti a zisťovať oblasti, v ktorých by mohlo dochádzať ku konfliktu záujmov;

                  33.

                  konštatuje, že ku konfliktom záujmov môže dochádzať aj medzi členmi správnej rady agentúry a samotnou agentúrou z dôvodu vnútroštátnych alebo inštitucionálnych záujmov, ktoré ohrozujú riadne fungovanie agentúry; preto vyzýva Komisiu, aby urýchlene predložila Európskemu parlamentu návrh s cieľom vyriešiť tento problém; očakáva, že medzitým budú v záujme transparentnosti zverejnené vyhlásenia o záujmoch všetkých jednotlivých členov správnych rád agentúr;

                  34.

                  ľutuje, že podľa nálezov Dvora audítorov v osobitnej správe č. 15/2012 v čase ukončovania auditu (október 2011) žiadna z vybraných štyroch agentúr primerane neriešila situácie konfliktu záujmov; konštatuje, že EMA a EFSA vypracovali lepšie politiky riešenia konfliktu záujmov, politiky ECHA boli neúplné a EASA takéto politiky nevypracovala;

                  35.

                  so znepokojením konštatuje, že Dvor audítorov uviedol viacero nedostatkov, najmä čo sa týka vykonávania politík a postupov týkajúcich sa zamestnancov a odvolacej rady (ECHA), transparentnosti s ohľadom na zverejňovanie ročných vyhlásení o záujmoch (EASA), odborných školení o konfliktoch záujmov (ECHA a EASA); zdôrazňuje, že zo štyroch auditovaných agentúr iba EMA mala zavedenú politiku týkajúcu sa darov a pozvaní;

                  36.

                  víta odporúčania Dvora audítorov štyrom auditovaným agentúram; víta skutočnosť, že podľa auditov Dvora audítorov niektoré agentúry prijali viaceré kroky na riešenie svojich individuálnych nedostatkov; naliehavo vyzýva agentúry, aby orgán udeľujúci absolutórium informovali o všetkých opatreniach prijatých na vykonávanie ich politík a postupov na riešenie týchto nedostatkov vrátane riešenia konfliktov záujmov;

                  37.

                  berie na vedomie, že Dvor audítorov zistil niekoľko závažných nedostatkov, pokiaľ ide o opatrenia prijaté na obdobie po skončení pracovného pomeru, čím je ohrozené predchádzanie situáciám tzv. otočných dverí; podporuje odporúčania Dvora audítorov, že je potrebné riešiť otázky týkajúce sa obdobia po skončení pracovného pomeru, a domnieva sa, že je potrebné objasniť tzv. čakacie lehoty pre osoby, ktoré slúžili ako riaditelia agentúr alebo vykonávali v agentúre významné povinnosti;

                  38.

                  podporuje odporúčanie Dvora audítorov, v ktorom vyzýva všetky inštitúcie Únie a decentralizované orgány, aby preskúmali, či sú pre ne odporúčania z osobitnej správy č. 15/2012 relevantné a uplatniteľné; domnieva sa, že všetky agentúry by mali vytvárať a uplatňovať komplexné politiky a postupy v oblasti nezávislosti a stanoviť okrem iného mechanizmus na riešenie otázky porušenia dôvery a jasné sankcie alebo by mali na základe získaných skúseností a odporúčaní Dvora audítorov uvedených v osobitnej správe č. 15/2012 zmeniť už zavedené sankcie; preto vyzýva agentúry, aby o tejto záležitosti informovali do konca roka orgán udeľujúci absolutórium;

                  39.

                  víta rozhodnutie európskeho ombudsmana, ktorý chce v reakcii na Komisiou hlásené prípady konfliktu záujmov typu tzv. otočných dverí uskutočniť vyšetrovanie na vlastný podnet; súhlasí s varovaním, ktoré v tejto súvislosti vydal ombudsman, podľa ktorého je účinné riešenie konfliktu záujmov síce kľúčovou súčasťou dobrej správy a správneho etického konania, avšak nie vo všetkých prípadoch problémov spojených so správou a etickými zásadami musí nutne ísť o konflikt záujmov; domnieva sa, že konflikty záujmov sa musia riešiť v rámci ich prísnych limitov, a zdôrazňuje potrebu podpory stratégií a činností vzdelávania a prevencie v oblasti konfliktu záujmov v inštitúciách Únie;

                  40.

                  víta odporúčanie Dvora audítorov pre Úniu, aby zvážila ďalší rozvoj svojho regulačného rámca určeného na riešenie situácií konfliktu záujmov;

                  41.

                  víta spoločné medziinštitucionálne vyhlásenie z 19. júla 2012 o decentralizovaných agentúrach a jeho ustanovenia týkajúce sa prevencie a riešenia konfliktu záujmov (body 11 a 18) a nezávislosti ich vedeckých odborníkov (bod 20);

                  42.

                  vyzýva Dvor audítorov, aby uskutočnil hodnotenie vykonávania opatrení prijatých na základe odporúčaní uvedených v osobitnej správe č. 15/2012 agentúrami; vyzýva sieť, aby na základe výmeny osvedčených postupov a získaných skúseností vypracovala v spolupráci s Komisiou a Dvorom audítorov návrhy, ako tieto opatrenia uskutočniť, aby bolo možné určiť tie agentúry alebo oblasti ich pôsobenia, v ktorých je riziko konfliktu záujmov najvyššie; v tejto súvislosti víta revíziu registra transparentnosti pre lobistické skupiny pôsobiace v rámci inštitúcií EÚ a naliehavo žiada Komisiu a agentúry, aby na základe tejto revízie prijali opatrenia týkajúce sa možného konfliktu záujmov;

                  43.

                  víta predpokladané opatrenia Komisie v oblasti konfliktu záujmov, najmä úmysel predložiť usmernenia pre súdržnú politiku v oblasti predchádzania a riešenia konfliktov záujmov členov správnych rád a riaditeľov, odborníkov vo vedeckých výboroch a členov odvolacích rád (9), čo je úloha, za ktorú Komisia prevzala zodpovednosť a stanovila pre ňu ako cieľ rok 2013; s uspokojením konštatuje, že táto úloha je jednou z prioritných činností a medzníkov Komisie; naliehavo žiada Komisiu, aby rešpektovala navrhovanú lehotu na vykonanie tohto opatrenia a informovala orgán udeľujúci absolutórium o jeho výsledku do konca roka 2013, pričom by k správe priložila príslušné legislatívne návrhy;

                  44.

                  v tejto súvislosti konštatuje, že Komisia navrhuje dve opatrenia, ktoré mali agentúry vykonať v roku 2013, t. j. prijať a vykonať jasnú politiku v oblasti konfliktu záujmov, a najmä výmeny skúseností, a prípadne vypracovať koordinovaný prístup k spoločným problémom týkajúcim sa vedeckých výborov a odvolacích rád, ako aj vymedziť transparentné a objektívne overiteľné kritériá nestrannosti a nezávislosti členov odvolacích rád a prehodnotiť postupy výberu členov vedeckých výborov (10); naliehavo vyzýva agentúry, aby do konca roka 2013 informovali orgán udeľujúci absolutórium o stave vykonávania týchto úloh;

                  45.

                  vyzýva Komisiu, aby vzala do úvahy potrebu zachovať rovnováhu medzi rizikami a prínosmi, najmä čo sa týka riešenia konfliktov záujmov na jednej strane a cieľa získať čo najlepšie vedecké poradenstvo na strane druhej; domnieva sa, že napriek šíreniu kódexov správania a etických zásad nemožno vylúčiť konflikt záujmov; domnieva sa, že prijatie kódexov správania a etických zásad je potrebné, nie však postačujúce, a že odstránenie konfliktu záujmov sa môže dosiahnuť iba prostredníctvom realizácie jednoduchých a vhodných pravidiel a ich účinného presadzovania ako súčasť všeobecnej kultúry poctivosti, čestnosti a transparentnosti;

                  46.

                  opätovne pripomína, že kľúčom na zníženie rizika vzniku konfliktu záujmov je vysoká úroveň transparentnosti; preto vyzýva agentúry, aby v prípade, že tak ešte neurobili, na svojich internetových stránkach zverejnili zoznam členov svojich správnych rád, vedúcich pracovníkov a externých aj interných odborníkov spoločne s ich vyhláseniami o záujmoch a životopismi;

         Plán

                  47.

                  v tejto súvislosti víta plán o následných opatreniach týkajúcich sa spoločného prístupu k decentralizovaným agentúram EÚ (ďalej len „plán“) a vyzýva všetky zainteresované strany, aby sa zaoberali v ňom vyjadrenými myšlienkami, okrem iného v kontexte prebiehajúcich rokovaní o novom viacročnom finančnom rámci;

                  48.

                  plne podporuje hlavné ciele Komisie stanovené v pláne, t. j. dosiahnutie vyváženejšej správy, zlepšenej efektívnosti a zodpovednosti a lepšej súdržnosti medzi agentúrami; víta navrhované kroky, najmä pokiaľ ide o zoštíhľovanie správnych rád, snahu o nájdenie súčinnosti medzi agentúrami a možné zlúčenie niektorých agentúr;

                  49.

                  konštatuje však, že hoci je plán dobrým začiatkom, stále mu chýba komplexné hodnotenie súčasného stavu agentúr, ako aj jasná vízia a stratégia týkajúca sa potrebnej modernizácie agentúr; domnieva sa, že Komisia by mohla byť ambicióznejšia a požadovať viac, pokiaľ ide o osobitné opatrenia zamerané na jednotlivé agentúry alebo druhy skupín agentúr; vyjadruje poľutovanie nad tým, že zdĺhavá práca medziinštitucionálnej pracovnej skupiny viedla k pomerne skromným výsledkom v tejto fáze a že Rada nebola otvorenejšia ambicióznejšiemu prístupu; je presvedčený, že ambicióznejší a pokrokovejší prístup by viedol k výrazne vyššej pridanej hodnote;

                  50.

                  víta skutočnosť, že jednou z priorít spoločného prístupu je zlepšiť správu agentúr, a to najmä jasnejším vymedzením úloh správnej rady a výkonného riaditeľa a preskúmaním právomocí zástupcov Komisie a Európskeho parlamentu v správnych radách; zastáva názor, že tento proces napomôže aj objasnenie vzťahov agentúr s inštitúciami a členskými štáty, zavedenie mechanizmov posilnenej zodpovednosti pre agentúry a vymedzenie miery zodpovednosti Komisie, pokiaľ ide o činnosti agentúr, pričom by však mala byť dodržaná zásada nezávislosti agentúr;

                  51.

                  vyzýva Komisiu, aby lepšie využívala budovanie kapacít a odporúčania agentúr v rámci európskeho semestra najmä pri vypracúvaní ročného prieskumu rastu a makroekonomických ukazovateľov; zdôrazňuje kľúčovú úlohu agentúr pri dosahovaní cieľov stratégie Európa 2020;

         Nezávislosť

                  52.

                  zdôrazňuje maximálny význam nezávislosti agentúr; pripomína, že agentúry by mali byť schopné vykonávať svoj mandát nezávisle, a vyjadruje poľutovanie nad tým, že v súčasnosti to tak nie je vždy; je presvedčený, že generálne riaditeľstvá Komisie treba považovať za partnerov agentúr, a so znepokojením konštatuje, že zásahy Komisie sú niekedy zdrojom pochybností o objektivite rozhodnutí a vykonávaných opatrení zo strany agentúr, najmä pri zvýšenom riziku týkajúcom sa bezpečnosti spotrebiteľov;

         Zodpovednosť

                  53.

                  domnieva sa, že demokratickú zodpovednosť agentúr treba optimalizovať, najmä spôsob, akým agentúry predkladajú správy orgánu udeľujúcemu absolutórium (dochádza najmä k nezrovnalostiam pri spôsobe predkladania finančných informácií aj predkladaní následných správ po udelení absolutória; je presvedčený, že silnejší a lepšie štruktúrovaný systém oznamovania by bol prínosom pre vzťahy medzi Európskym parlamentom a agentúrami; domnieva sa, že súčasná situácia je skôr rozdrobená a pričasto sa kontakty a predkladanie správ vykonávajú na báze ad hoc;

                  54.

                  domnieva sa, že je mimoriadne dôležité, aby parlamentné výbory príslušné pre agentúry čo najpodrobnejšie preskúmali ročné pracovné programy agentúr a aby zabezpečili, aby tieto programy zodpovedali súčasnej situácii a politickým prioritám; v tejto súvislosti očakáva od agentúr, že pri vypracúvaní svojich ročných pracovných programov budú úzko spolupracovať s výbormi a Komisiou v súlade so spoločným vyhlásením z 19. júla 2012 o decentralizovaných agentúrach;

                  55.

                  žiada agentúry, aby na svojich internetových stránkach zverejňovali zápisnice zo schôdzí svojich správnych rád v záujme transparentnosti a demokratickej kontroly vrátane kontroly Európskym parlamentom;

                  56.

                  navrhuje, aby sa na schôdzach správnej rady jednotlivých agentúr mohol ako pozorovateľ zúčastňovať vždy jeden člen parlamentného Výboru pre rozpočtovú kontrolu;

         Možnosti užšej spolupráce a zlúčenia niektorých agentúr

                  57.

                  domnieva sa, že by sa mali hlbšie preskúmať spoločné charakteristiky Európskej policajnej akadémie (CEPOL) a Európskeho policajného úradu (Europol) s ohľadom na výsledky štúdie, ktorú vydal CEPOL v roku 2011 (contract CEPOL/CT/2010/002); konštatuje, že v marci 2014 CEPOL bude musieť opustiť svoje súčasné priestory v Bramshill (Spojené kráľovstvo); žiada Komisiu, aby predložila Európskemu parlamentu a Rade návrh na premiestnenie Európskej policajnej akadémie do Haagu (Holandsko), súčasného sídla Európskeho policajného úradu, aby sa obe agentúry mohli deliť o zariadenia a služby bez toho, aby boli ohrozené hlavné funkcie týchto agentúr; zdôrazňuje, že rýchle rozhodnutie o presťahovaní CEPOL-u by významne znížilo neistotu, ktorá môže mať negatívny vplyv na zamestnancov a postup ich prijímania;

                  58.

                  vyzýva Komisiu, aby spolu s Európskou nadáciou pre odborné vzdelávanie, Európskym strediskom pre rozvoj odborného vzdelávania, Európskou nadáciou pre zlepšovanie životných a pracovných podmienok a Európskou agentúrou pre bezpečnosť a ochranu zdravia pri práci ďalej preverila súčinnosť medzi týmito agentúrami a aby orgánu udeľujúcemu absolutórium predložila správu o ich možnej hlbšej integrácii; vyzýva tieto agentúry a Komisiu, aby posúdili, či by užšia spolupráca mohla viesť k úsporám z rozsahu a optimalizácii ich výkonu;

                  59.

                  domnieva sa, že by mala existovať užšia spolupráca medzi agentúrami, najmä pokiaľ ide o rozhodnutia, ktoré majú dosah na právomoci iných agentúr; navrhuje, aby príslušné agentúry uzavreli medzi sebou dohodu s cieľom zabrániť vzniku protichodnej legislatívy so zapojením príslušných zúčastnených strán; vyzýva agentúry, aby v takýchto prípadoch vždy informovali príslušné výbory Európskeho parlamentu;

         Výmena osvedčených postupov

                  60.

                  zdôrazňuje, že treba zaručiť, aby novovytvorené agentúry [napr. Agentúra pre spoluprácu regulačných orgánov v oblasti energetiky, Európsky orgán pre bankovníctvo (EBA), Európsky orgán pre poisťovníctvo a dôchodkové zabezpečenie zamestnancov (EIOPA) a Európsky orgán pre cenné papiere a trhy (ESMA), ktoré boli všetky založené v roku 2011], mali úžitok z osvedčených postupov starších a skúsenejších agentúr v záujme zabránenia problémom pri prijímaní zamestnancov, verejnom obstarávaní a rozpočtovom riadení;

                  61.

                  s uspokojením konštatuje, že novovytvorené agentúry sa zúčastňujú na schôdzach siete trikrát do roka a že tieto schôdze zahŕňajú výmenu osvedčených postupov; ďalej konštatuje, že novozriadené agentúry sú pozývané do podsietí, ktoré sú vytvorené na diskusiu o problémoch vyžadujúcich si technické znalosti, najmä podsietí vedúcich administratívnych oddelení, ktorí sa stretávajú rovnako často ako sieť a riešia problémy prijímania zamestnancov, verejného obstarávania a rozpočtového riadenia;

                  62.

                  berie na vedomie dve študijné návštevy, ktoré ESMA zorganizoval v Európskej železničnej agentúre (ERA) v roku 2011 a v Európskej námornej bezpečnostnej agentúre (EMSA) v roku 2012, pri ktorých pracovníci ESMA mali možnosť osvojiť si osvedčené postupy týchto etablovaných agentúr; berie na vedomie rozvoj častých kontaktov medzi ESMA, EIOPA a EBA, výmenu skúseností, zlaďovanie postupov a profitovanie zo súčinnosti;

                  63.

                  vyzýva sieť, aby úzko spolupracovala s Komisiou v záujme preskúmania možností usporadúvania spoločných odborných školení pre agentúry zameraných na prekonávanie finančných problémov zistených EDA v roku 2011;

         Európske orgány dohľadu (ESA)

                  64.

                  so znepokojením konštatuje, že ustanovenia nariadenia o rozpočtových pravidlách nie sú plne prispôsobené finančnému systému európskych orgánov dohľadu, pretože 55 % – 60 % ich rozpočtu je financovaných z príspevkov členských štátov a krajín Európskeho združenia voľného obchodu; domnieva sa, že je potrebné nájsť vhodné mechanizmy, ktoré by zaručili bezpečnosť a finančnú stabilitu európskych orgánov dohľadu, ktoré sú vzhľadom na svoje financovanie pochádzajúce z rôznych zdrojov vystavené osobitnému riziku; domnieva sa, že táto otázka by sa mala zohľadniť najneskôr v rámci ďalšej revízie nariadenia o rozpočtových pravidlách, pokiaľ ide o agentúry, a vyzýva Komisiu, aby túto situáciu vyhodnotila a informovala o tom orgán udeľujúci absolutórium;

                  65.

                  zdôrazňuje, že je dôležité primerane zosúladiť pridelený rozpočet a dostupné pracovné miesta na jednej strane a úlohy zverené európskym orgánom dohľadu na strane druhej, keďže nesúlad by mohol spôsobiť nevyvážené obsadenie pracovných miest, pokiaľ ide o prijímanie zamestnancov európskeho orgánu dohľadu na jednej strane a zapájanie národných expertov na strane druhej; vyjadruje znepokojenie nad skutočnosťou, že Komisia zmenila plán pracovných miest navrhnutý orgánom bez toho, aby to jasne oznámila; naliehavo vyzýva Komisiu, aby prejavila úplnú transparentnosť v tejto otázke;

                  66.

                  v tejto súvislosti berie na vedomie obavy, ktoré vyjadril MMF v predbežných záveroch hodnotenia finančného sektora v Únii z decembra 2012, v ktorých sa odporúča, aby boli podľa potreby posilnené zdroje a právomoci európskych orgánov dohľadu tak, aby mohli úspešne vykonávať svoje mandáty a súčasne posilniť svoju operačnú nezávislosť;

         Rodová rovnosť

                  67.

                  zdôrazňuje význam zavádzania politík zaručujúcich, že ženy a muži budú riadne zastúpení v riadiacich orgánoch agentúr; naliehavo vyzýva sieť, aby zaviedla a podporovala všeobecné usmernenia týkajúce sa tejto problematiky aj v prípade, keď sa v ustanovujúcom nariadení neuvádzajú špecifické ustanovenia; vyzýva výkonných riaditeľov agentúr, ktorí majú konečnú zodpovednosť za otázky týkajúce sa obsadzovania pracovných miest, aby zaistili rovnomerné zastúpenie žien a mužov celkovo v rámci všetkých zamestnancov agentúry, ako aj vo funkciách s vysokou mierou zodpovednosti;

                  68.

                  so znepokojením konštatuje, že len málo pozícií výkonných riaditeľov agentúr je obsadených ženami; keďže vo väčšine prípadov sú riaditelia agentúr vymenovaní správnou radou na základe užšieho zoznamu schváleného Komisiou, vyzýva správne rady agentúr a Komisiu, aby uplatňovali zásadu rovnosti a zohľadňovali stratégiu, ktorú v roku 2010 začala Komisia s cieľom dosiahnuť vyváženejšie zastúpenie žien a mužov vo funkciách s veľkou mierou zodpovednosti; vyjadruje znepokojenie nad tým, že medzi cieľmi spoločného prístupu a plánu chýba politika rovnosti, a vyzýva Komisiu, aby predložila konkrétne návrhy na riešenie tohto problému;

                  69.

                  konštatuje, že členské štáty zodpovedajú za výber svojich zástupcov do riadiacich rád agentúr; vyzýva členské štáty, aby pri vymenúvaní zástupcov do týchto orgánov prihliadali na zásady rodovej rovnosti, a vyzýva výkonných riaditeľov, aby pri voľbe predsedu a podpredsedu zvyšovali informovanosť členov rád o tejto otázke; s uspokojením konštatuje, že predsedníčkami správnych rád dvoch zo súčasných agentúr trojky sú ženy;

         Komplexné informačné systémy

                  70.

                  zdôrazňuje, že agentúry i Komisia musia koordinovať a navzájom si vymieňať osvedčené postupy a skúsenosti, aby sa prekonali technické problémy a problémy riadenia, ktoré prinášajú komplexné informačné systémy, ktoré musia fungovať na základe spoločnom pre celú Úniu; pokladá za zvláštne, že Komisia agentúram účtuje poplatky za to, že využívajú jej systémy informačných technológií, a že poplatky nie sú stanovené podľa objektívnych parametrov, ako napríklad veľkosti agentúr; keďže tieto poplatky sú podstatným zaťažením pre malé agentúry, žiada v prípadoch, ak neexistuje alternatíva spoplatnenia, aby Komisia prispôsobila poplatky veľkosti agentúry a jej finančnej kapacite;

                  71.

                  upriamuje pozornosť Komisie na ťažkosti agentúr s komplexnými informačnými systémami, ako je napríklad účtovanie na základe časového rozlíšenia (ABAC) a SYSPER2, vzhľadom na skutočnosť, že tieto systémy sú navrhnuté na pokrytie potrieb Komisie, a nie agentúr; víta opatrenia podsietí, ktoré sú zamerané na riešenie dôsledkov tohto problému, najmä sieť informačných a komunikačných technológií agentúr Únie (problémy s informačnými systémami) a podsieť vedúcich administratívnych oddelení (ABAC a SYSPER2), a vyzýva Komisiu, aby v tejto otázke užšie spolupracovala s agentúrami;

                  72.

                  navrhuje, aby agentúry mali možnosť využívať programové vybavenie Komisie v oblasti ľudských zdrojov, ako aj v akejkoľvek inej oblasti vždy, ak je to možné, namiesto obstarávania vlastného drahého programového vybavenia;

                  73.

                  navrhuje, aby od budúceho rozpočtového roku v záujme uľahčenia práce orgánu udeľujúceho absolutórium v prípade agentúr a vzhľadom na veľký počet agentúr a čoraz zložitejšiu náplň a výsledky ich práce Európsky parlament zvážil pri vypracúvaní a príprave stanoviska k agentúram reorganizáciu a vymenovanie viacero spravodajcov, ako to už bolo tento rok v prípade iných inštitúcií;

                  74.

                  poveruje svojho predsedu, aby postúpil toto uznesenie agentúram, na ktoré sa vzťahuje tento postup udeľovania absolutória, Rade, Komisii a Dvoru audítorov.

         (1)  Ú. v. EÚ L 286, 17.10.2012, s. 388.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 298, 26.10.2012, s. 1.

         (4)  Ú. v. ES L 357, 31.12.2002, s. 72.

         (5)  Ú. v. EÚ C 368, 16.12.2011.

         (6)  Ú. v. EÚ C 161 E, 31.5.2011, s. 62.

         (7)  Ú. v. EÚ C 51 E, 22.2.2013, s. 121.

         (8)  Pozri v tejto súvislosti opatrenie 53 plánu o následných opatreniach týkajúcich sa spoločného prístupu k decentralizovaným agentúram EÚ.

         (9)  Pozri v tejto súvislosti opatrenie 33 plánu o následných opatreniach týkajúcich sa spoločného prístupu k decentralizovaným agentúram EÚ.

         (10)  Pozri v tejto súvislosti opatrenia 34 a 35 plánu o následných opatreniach týkajúcich sa spoločného prístupu k decentralizovaným agentúram EÚ.


title: Rozhodnutie Rady 2012/486/SZBP z  23. júla 2012 o podpise a uzavretí Dohody medzi Organizáciou pre spoluprácu v oblasti vyzbrojovania a Európskou úniou o ochrane utajovaných skutočností#Dohoda medzi Organizáciou pre spoluprácu v oblasti vyzbrojovania a Európskou úniou o ochrane utajovaných skutočností

text:
               24.8.2012

               SK

               Úradný vestník Európskej únie

               L 229/1

         ROZHODNUTIE RADY 2012/486/SZBP
   z 23. júla 2012
   o podpise a uzavretí Dohody medzi Organizáciou pre spoluprácu v oblasti vyzbrojovania a Európskou úniou o ochrane utajovaných skutočností
   RADA EURÓPSKEJ ÚNIE,
   so zreteľom na Zmluvu o Európskej únii, a najmä jej článok 37 v spojení s článkom 218 ods. 5 a 6 Zmluvy o fungovaní Európskej únie,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Rada sa na zasadnutí 15. júna 2009 rozhodla poveriť predsedníctvo, aby v súlade s bývalým článkom 24 Zmluvy o Európskej únii začalo rokovania zamerané na dohodu o bezpečnosti informácií medzi Organizáciou pre spoluprácu v oblasti vyzbrojovania a Európskou úniou.

               (2)

               Predsedníctvo na základe poverenia na začatie rokovaní dojednalo Dohodu medzi Organizáciou pre spoluprácu v oblasti vyzbrojovania a Európskou úniou o ochrane utajovaných skutočností.

               (3)

               Dohoda by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Organizáciou pre spoluprácu v oblasti vyzbrojovania a Európskou úniou o ochrane utajovaných skutočností.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu s cieľom zaviazať Úniu.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 23. júla 2012

            Za Radu

            predsedníčka

         C. ASHTON

      PREKLAD
      DOHODA
      medzi Organizáciou pre spoluprácu v oblasti vyzbrojovania a Európskou úniou o ochrane utajovaných skutočností
      Organizácia pre spoluprácu v oblasti vyzbrojovania (ďalej len „OCCAR“)
      a
      Európska únia (ďalej len „EÚ“),
      ďalej len „zmluvné strany“,
      BERÚC DO ÚVAHY, ŽE zmluvné strany sa zhodli na tom, že by medzi nimi mali prebiehať konzultácie a mala by sa rozvíjať spolupráca v otázkach spoločného záujmu týkajúcich sa bezpečnosti;
      UZNÁVAJÚC, ŽE komplexné a účinné konzultácie a spolupráca si môžu vyžadovať prístup k utajovaným skutočnostiam OCCAR a EÚ, ako aj výmenu utajovaných skutočností medzi týmito zmluvnými stranami;
      S VEDOMÍM, ŽE takýto prístup k utajovaným skutočnostiam a ich výmena si vyžadujú primerané bezpečnostné opatrenia;
      BERÚC DO ÚVAHY, ŽE Rada 18. mája 2009 schválila odporúčanie riadiaceho výboru Európskej obrannej agentúry (EDA) pokročiť v práci na uzavretí bezpečnostnej dohody medzi EÚ a OCCAR tak, aby bola včas k dispozícii pri schvaľovaní správneho dojednania medzi EDA a OCCAR;
      BERÚC NA VEDOMIE, ŽE dozorná rada OCCAR poverila riaditeľa správnej rady OCCAR uzavrieť takúto bezpečnostnú dohodu;
      BERÚC NA VEDOMIE, ŽE Rada 15. júna 2009 poverila predsedníctvo začať rokovania s OCCAR s cieľom uzavrieť dohodu o bezpečnosti utajovaných skutočností,
      SA DOHODLI TAKTO:
      Článok 1
      Dohoda medzi OCCAR a EÚ o ochrane utajovaných skutočností (ďalej len „dohoda“) sa uplatňuje na utajované skutočnosti v akejkoľvek forme, ktoré sa buď poskytujú alebo vymieňajú medzi zmluvnými stranami.
      Článok 2
      Na účely tejto dohody „utajovaná skutočnosť“ označuje akékoľvek informácie (najmä poznatok, ktorý môže byť oznámený v akejkoľvek forme), dokumenty alebo materiály, pre ktoré ktorákoľvek zmluvná strana vyžaduje ochranu pred neoprávneným sprístupnením, ktoré by mohlo spôsobiť rôzny stupeň škody, ujmy alebo poškodenia záujmov na strane OCCAR alebo EÚ či jedného alebo viacerých ich príslušných členských štátov, a ktoré boli takto označené stupňom utajenia.
      Článok 3
      Inštitúcie a subjekty EÚ, na ktoré sa táto dohoda vzťahuje sú: Európska rada, Rada Európskej únie (ďalej len „Rada“), Generálny sekretariát Rady, vysoký predstaviteľ Únie pre zahraničné veci a bezpečnostnú politiku, Európska komisia a Európska služba pre vonkajšiu činnosť (ďalej len „ESVČ“). Na účely tejto dohody sa tieto inštitúcie a subjekty označujú ako „EÚ“.
      Článok 4
      1.   Utajované skutočnosti môže jedna zmluvná strana (poskytujúca zmluvná strana) sprístupniť alebo uvoľniť druhej zmluvnej strane (prijímajúca zmluvná strana) v súlade so zásadou kontroly pôvodcom.
      2.   Pri vykonávaní odseku 1 nie je možné žiadne všeobecné uvoľnenie, ak sa medzi zmluvnými stranami nedohodnú postupy týkajúce sa určitých kategórií informácií, ktoré sú relevantné vzhľadom k operačným požiadavkám zmluvných strán.
      Článok 5
      Každá zmluvná strana a jej subjekty vymedzené v článku 3 tejto dohody zabezpečí, aby mala zavedený bezpečnostný systém a bezpečnostné opatrenia, ktoré vychádzajú zo základných zásad a minimálnych bezpečnostných noriem ustanovených v jej príslušných bezpečnostných pravidlách a právnych predpisoch a ktoré sú zohľadnené v opatreniach, ktoré sa ustanovia podľa článku 12, s cieľom zabezpečiť, aby sa na utajované skutočnosti poskytované alebo vymieňané podľa tejto dohody uplatňovala rovnaká úroveň ochrany.
      Článok 6
      1.   Utajované skutočnosti sa označujú takto:

                  a)

                  utajované skutočnosti v prípade organizácie OCCAR majú označenie OCCAR SECRET, OCCAR CONFIDENTIAL alebo OCCAR RESTRICTED;

                  b)

                  utajované skutočnosti v prípade EÚ majú označenie SECRET UE/EU SECRET, CONFIDENTIEL UE/EU CONFIDENTIAL alebo RESTREINT UE/EU RESTRICTED.

            2.   Zodpovedajúce stupne utajenia sú nasledovné:

                  V organizácii OCCAR

                  V Európskej únii

                  OCCAR SECRET

                  SECRET UE/EU SECRET

                  OCCAR CONFIDENTIAL

                  CONFIDENTIEL UE/EU CONFIDENTIAL

                  OCCAR RESTRICTED

                  RESTREINT UE/EU RESTRICTED

            Článok 7
      1.   Každá zmluvná strana:

                  a)

                  ochraňuje a zabezpečuje utajované skutočnosti poskytované alebo vymieňané druhou zmluvnou stranou podľa tejto dohody pred neoprávneným sprístupnením, stratou alebo ohrozením;

                  b)

                  zaisťuje, aby si utajované skutočnosti poskytované alebo vymieňané podľa tejto dohody zachovali označenie stupňom utajenia, ktoré im určila poskytujúca zmluvná strana. Prijímajúca zmluvná strana ochraňuje a zabezpečuje utajované skutočnosti na stupni, ktorý je minimálne taký prísny ako ustanovenia uvedené v jej vlastných bezpečnostných pravidlách a právnych predpisoch pre informácie alebo materiál s rovnocenným stupňom utajenia, ako sa uvádza v článku 6;

                  c)

                  zaisťuje, aby sa stupeň utajenia alebo klasifikácie utajovaných skutočností prijatých od druhej zmluvnej strany neznížil bez predchádzajúceho písomného súhlasu tejto zmluvnej strany;

                  d)

                  nepoužíva takéto utajované skutočnosti na iné účely ako tie, ktoré určil pôvodca a na ktoré sa tieto skutočnosti poskytujú alebo vymieňajú;

                  e)

                  neumožňuje prístup k utajovaným skutočnostiam jednotlivcom, okrem prípadu, keď ich musia poznať, aby mohli vykonávať svoje služobné povinnosti, a v prípade, že je potrebné, aby mali prístup k utajovaným skutočnostiam označeným ako CONFIDENTIEL UE/EU CONFIDENTIAL alebo OCCAR CONFIDENTIAL, či SECRET UE/EU SECRET alebo OCCAR SECRET, ak prešli bezpečnostnou previerkou v súlade s bezpečnostnými pravidlami a právnymi predpismi prijímajúcej zmluvnej strany, a

                  f)

                  zaisťuje, aby všetci jednotlivci, ktorí majú prístup k utajovaným skutočnostiam, boli informovaní o svojich povinnostiach ochraňovať tieto skutočnosti v súlade s platnými bezpečnostnými pravidlami a právnymi predpismi.

            2.   EÚ bez predchádzajúceho písomného súhlasu OCCAR nesprístupňuje tretím stranám alebo akejkoľvek inštitúcii EÚ či subjektu, ktoré sa neuvádzajú v článku 3, utajované skutočnosti, ktoré OCCAR poskytne podľa tejto dohody.
      OCCAR bez predchádzajúceho písomného súhlasu EÚ nesprístupňuje tretím stranám utajované skutočnosti, ktoré EÚ poskytne podľa tejto dohody. Takýto súhlas vydá Rada jednomyseľným rozhodnutím.
      Článok 8
      1.   Zmluvné strany zaistia, aby všetky osoby, ktoré pri vykonávaní svojich služobných povinností potrebujú prístup k utajovaným skutočnostiam poskytovaným alebo vymieňaným podľa tejto dohody, alebo osoby, ktorých povinnosti či funkcie môžu umožňovať takýto prístup, boli náležite bezpečnostne preverené predtým, ako im bude udelený prístup ku skutočnostiam klasifikovaným ako CONFIDENTIEL UE/EU CONFIDENTIAL alebo OCCAR CONFIDENTIAL, či SECRET UE/EU SECRET alebo OCCAR SECRET.
      2.   Vypracujú sa postupy bezpečnostnej previerky s cieľom určiť, či jednotlivec môže mať prístup k utajovaným skutočnostiam, pričom sa zohľadňuje jeho lojalita, dôveryhodnosť a spoľahlivosť.
      Článok 9
      Zmluvné strany si poskytujú vzájomnú pomoc, pokiaľ ide o bezpečnosť utajovaných skutočností poskytovaných alebo vymieňaných podľa tejto dohody. Orgány uvedené v článku 12 vykonávajú recipročné bezpečnostné konzultácie a hodnotiace návštevy s cieľom posúdiť účinnosť bezpečnostných opatrení, ktoré vypracujú v rámci svojej príslušnej zodpovednosti za ochranu takýchto utajovaných skutočností.
      Článok 10
      1.   Na účely tejto dohody:

                  a)

                  pokiaľ ide o EÚ, všetka korešpondencia sa zasiela prostredníctvom vedúceho spisovej služby Rady, ktorý ju postúpi ďalej členským štátom a subjektom uvedeným v článku 3, ak sa v odseku 2 neustanovuje inak;

                  b)

                  pokiaľ ide o OCCAR, všetka korešpondencia sa zasiela vedúcemu spisovej služby správnej rady OCCAR, ktorý ju v prípade potreby postúpi ďalej príslušným klasifikovaným registrom správnej rady OCCAR, ak sa v odseku 2 tohto článku neustanovuje inak.

            2.   Z operačných dôvodov sa môže korešpondencia jednej zmluvnej strany, ktorá je prístupná len určitým príslušným úradníkom, orgánom alebo službám tejto strany, výnimočne adresovať a sprístupniť len určitým príslušným úradníkom, orgánom alebo službám druhej zmluvnej strany jednoznačne určeným poskytujúcou zmluvnou stranou ako príjemcovia, pričom sa zohľadnia ich právomoci a zásada „potreby poznať“.
      Pokiaľ ide o Európsku úniu, takáto korešpondencia sa podľa potreby zasiela prostredníctvom vedúceho spisovej služby Rady, vedúceho spisovej služby Európskej komisie alebo vedúceho spisovej služby ESVČ.
      Pokiaľ ide o OCCAR, táto korešpondencia sa zasiela prostredníctvom vedúceho spisovej služby správnej rady OCCAR.
      3.   Všetky utajované skutočnosti sa zasielajú prostredníctvom kanálov schválených bezpečnostnými orgánmi strán.
      4.   Utajované skutočnosti zasielané elektronickými prostriedkami sa šifrujú v súlade s požiadavkami poskytujúcej zmluvnej strany, ako sa uvádza v jej bezpečnostných pravidlách a právnych predpisoch. Pri zasielaní, uchovávaní a spracovávaní utajovaných skutočností na vnútorných sieťach zmluvných strán sa dodržiavajú požiadavky poskytujúcej zmluvnej strany.
      Článok 11
      Na vykonávanie tejto dohody zo strany OCCAR dohliada riaditeľ správnej rady OCCAR. Na vykonávanie tejto dohody zo strany EÚ dohliada vysoký predstaviteľ Únie pre zahraničné veci a bezpečnostnú politiku, člen Európskej komisie zodpovedný za otázky bezpečnosti a generálny tajomník Rady.
      Článok 12
      1.   Na vykonávanie tejto dohody sa medzi štyrmi orgánmi určenými v odsekoch 2, 3, 4 a 5 vypracujú bezpečnostné opatrenia s cieľom stanoviť normy pre zasielanie a recipročnú ochranu utajovaných skutočností, ako aj návštevy podľa tejto dohody.
      2.   Bezpečnostný odbor správnej rady OCCAR vypracuje pod vedením a v mene riaditeľa správnej rady OCCAR, konajúceho za OCCAR a na základe jej právomoci, bezpečnostné opatrenia na ochranu a zabezpečenie utajovaných skutočností, ktoré sa podľa tejto dohody poskytujú organizácii OCCAR, v súlade s bezpečnostnými pravidlami a právnymi predpismi OCCAR.
      3.   Bezpečnostný úrad Generálneho sekretariátu Rady vypracuje pod vedením a v mene generálneho tajomníka Rady, konajúceho v mene Rady a na základe jej právomoci, bezpečnostné opatrenia na ochranu a zabezpečenie utajovaných skutočností, ktoré sa podľa tejto dohody poskytujú EÚ, v súlade s bezpečnostnými pravidlami Rady.
      4.   Bezpečnostné riaditeľstvo Európskej komisie, konajúce na základe právomoci komisára zodpovedného za otázky bezpečnosti, vypracuje bezpečnostné opatrenia na ochranu utajovaných skutočností poskytovaných podľa tejto dohody v rámci Európskej komisie a jej priestorov v súlade bezpečnostnými ustanoveniami Komisie.
      5.   Riaditeľstvo pre bezpečnosť Európskej služby pre vonkajšiu činnosť, konajúce na základe právomocí vysokého predstaviteľa Únie pre zahraničné veci a bezpečnostnú politiku, vypracuje bezpečnostné opatrenia na ochranu utajovaných skutočností poskytovaných podľa tejto dohody v rámci ESVČ a jej priestorov, a to v súlade bezpečnostnými ustanoveniami ESVČ.
      6.   V prípade EÚ podliehajú bezpečnostné opatrenia uvedené v odseku 1 schváleniu Bezpečnostným výborom Rady.
      7.   V prípade OCCAR podliehajú bezpečnostné opatrenia uvedené v odseku 1 schváleniu bezpečnostným výborom OCCAR.
      Článok 13
      V prípade porušenia bezpečnosti vyplývajúceho zo straty alebo ohrozenia utajovaných skutočností prijatých od poskytujúcej zmluvnej strany alebo v prípade podozrenia, že takéto utajované skutočnosti boli sprístupnené neoprávneným osobám, prijímajúca zmluvná strana bezodkladne informuje poskytujúcu zmluvnú stranu.
      Prijímajúca zmluvná strana bezodkladne vykoná vyšetrovanie (ak je to potrebné, s pomocou poskytujúcej zmluvnej strany) v súlade so svojimi bezpečnostnými pravidlami a právnymi predpismi na ochranu utajovaných skutočností. Hneď, ako je to možné, informuje prijímajúca zmluvná strana poskytujúcu zmluvnú stranu o okolnostiach, prijatých opatreniach a výsledku vyšetrovania, ako aj o nápravných opatreniach na zabránenie opakovaniu takejto udalosti. Orgány uvedené v článku 12 môžu na tento účel ustanoviť postupy.
      Článok 14
      Každá zmluvná strana znáša vlastné náklady, ktoré vznikli pri vykonávaní tejto dohody.
      Článok 15
      Predtým, ako sa utajované skutočnosti poskytnú alebo vymenia medzi zmluvnými stranami podľa tejto dohody, zodpovedné bezpečnostné orgány uvedené v článku 12 odsúhlasia, že prijímajúca zmluvná strana je schopná ochrániť a zabezpečiť utajované skutočnosti spôsobom, ktorý je v súlade s opatreniami, ktoré sa vypracujú podľa uvedeného článku.
      Článok 16
      Táto dohoda nebráni zmluvným stranám uzavrieť iné dohody týkajúce sa poskytovania alebo výmeny utajovaných skutočností za predpokladu, že nie sú v rozpore s ustanoveniami tejto dohody.
      Článok 17
      Akékoľvek spory medzi OCCAR a EÚ vyplývajúce z výkladu alebo uplatňovania tejto dohody sa riešia rokovaním medzi zmluvnými stranami. Zmluvné strany pokračujú až do urovnania akýchkoľvek sporov v plnení všetkých svojich povinností vyplývajúcich z tejto dohody.
      Článok 18
      1.   Táto dohoda nadobúda platnosť dňom podpisu zmluvnými stranami.
      2.   Zmluvná strana informuje druhú zmluvnú stranu o každej zmene vo svojich pravidlách a právnych predpisoch, ktorá by mohla mať vplyv na ochranu utajovaných skutočností, na ktoré sa vzťahuje táto dohoda.
      3.   Táto dohoda sa môže na žiadosť ktorejkoľvek zmluvnej strany prehodnotiť, aby sa zvážili prípadné zmeny a doplnenia. Zreviduje sa v prípade, že sa akýkoľvek štát, ktorý nie je členom EÚ, stane členom OCCAR.
      4.   Akékoľvek zmeny a doplnenia tejto dohody sa vykonávajú iba písomne a podpisuje ich každá zmluvná strana tejto dohody.
      Článok 19
      Táto dohoda sa uzatvára na neurčitú dobu. Túto dohodu môže zmluvná strana vypovedať písomným oznámením o vypovedaní, ktoré odovzdá druhej zmluvnej strane. Takéto vypovedanie nadobudne účinnosť šesť mesiacov po doručení oznámenia druhej zmluvnej strane, ale neovplyvní záväzky už dohodnuté podľa ustanovení tejto dohody. Predovšetkým, všetky utajované skutočnosti poskytnuté alebo vymenené podľa tejto dohody sa budú aj naďalej ochraňovať v súlade s ustanoveniami uvedenými v tejto dohode.

         Na dôkaz toho splnomocnení zástupcovia riadne poverení na tento účel podpísali túto dohodu.
         V Bruseli dvadsiateho siedmeho júla dvetisícdvanásť v dvoch vyhotoveniach v anglickom jazyku.

            Za OCCAR

            Za Európsku úniu


title: 2013/572/EÚ: Rozhodnutie Európskeho parlamentu zo 17. apríla 2013 o absolutóriu za plnenie rozpočtu Európskej environmentálnej agentúry za rozpočtový rok 2011#Uznesenie Európskeho parlamentu zo 17. apríla 2013 s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej environmentálnej agentúry za rozpočtový rok 2011

text:
               16.11.2013

               SK

               Úradný vestník Európskej únie

               L 308/216

         ROZHODNUTIE EURÓPSKEHO PARLAMENTU
   zo 17. apríla 2013
   o absolutóriu za plnenie rozpočtu Európskej environmentálnej agentúry za rozpočtový rok 2011
   (2013/572/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej environmentálnej agentúry za rozpočtový rok 2011,

               —

               so zreteľom na správu Dvora audítorov o overení ročnej účtovnej závierky Európskej environmentálnej agentúry za rozpočtový rok 2011 spolu s odpoveďami agentúry (1),

               —

               so zreteľom na odporúčanie Rady z 12. februára 2013 (05753/2013 – C7-0041/2013),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 401/2009 z 23. apríla 2009 o Európskej environmentálnej agentúre a Európskej environmentálnej informačnej a monitorovacej sieti (4), a najmä na jeho článok 13,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0070/2013),

               1.

               udeľuje absolutórium výkonnej riaditeľke Európskej environmentálnej agentúry za plnenie rozpočtu agentúry za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnej riaditeľke Európskej environmentálnej agentúry, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 388, 15.12.2012, s. 80.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 126, 21.5.2009, s. 13.

      (5)  Ú. v. ES L 357, 31.12.2002, s. 72.

      UZNESENIE EURÓPSKEHO PARLAMENTU
      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej environmentálnej agentúry za rozpočtový rok 2011
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej environmentálnej agentúry za rozpočtový rok 2011,

                  —

                  so zreteľom na správu Dvora audítorov o overení ročnej účtovnej závierky Európskej environmentálnej agentúry za rozpočtový rok 2011 spolu s odpoveďami agentúry (1),

                  —

                  so zreteľom na odporúčanie Rady z 12. februára 2013 (05753/2013 – C7-0041/2013),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

                  —

                  so zreteľom na nariadenie Európskeho parlamentu a Rady (ES) č. 401/2009 z 23. apríla 2009 o Európskej environmentálnej agentúre a Európskej environmentálnej informačnej a monitorovacej sieti (4), a najmä na jeho článok 13,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A7-0070/2013),

                  A.

                  keďže Dvor audítorov vyhlásil, že získal primeranú istotu o tom, že účtovná závierka Európskej environmentálnej agentúry (ďalej len „agentúra“) za rozpočtový rok 2011 je spoľahlivá a že príslušné operácie sú zákonné a správne;

                  B.

                  keďže rozpočet agentúry na rozpočtový rok 2011 predstavoval 62,2 milióna EUR;

                  C.

                  keďže Európsky úrad pre boj proti podvodom (OLAF) začal interné vyšetrovanie týkajúce sa agentúry,

         Rozpočtové a finančné hospodárenie

                  1.

                  na základe ročnej účtovnej závierky konštatuje, že dotácia Komisie poskytnutá agentúre na rok 2011 predstavovala 35 445 155,69 EUR v porovnaní s 34 674 450,58 EUR v roku 2010, a že celkové príjmy predstavovali 44 447 489,45 EUR (45 550 051,50 EUR v roku 2010); vyjadruje spokojnosť s tým, že bolo obsadených 132 zo 134 dostupných pracovných miest, a poznamenáva, že do konca roka 2011 bolo prijatých 82 zmluvných zamestnancov a vyslaných národných expertov;

                  2.

                  na základe správy Dvora audítorov konštatuje, že agentúra vykonala platbu medzinárodnej environmentálnej organizácii vo výške 6 061 EUR, ktorá súvisela s účasťou zamestnancov agentúry na expedíciách organizovaných touto organizáciou vo februári a máji 2011; konštatuje, že na tieto expedície sa nekonala verejná súťaž a nebola na ne vypracovaná nijaká zmluva; konštatuje, že agentúra uhradila cestovné náklady vo výške 11 625 EUR; berie na vedomie zistenia Dvora audítorov, že výkonná riaditeľka agentúry bola členom správcovskej rady tejto medzinárodnej environmentálnej organizácie do apríla 2011, a že toto mohlo predstavovať konflikt záujmov;

                  3.

                  uznáva, že výkonná riaditeľka odstúpila zo správcovskej rady druhej organizácie, keď bola v apríli 2011 informovaná o možnom vnímaní konfliktu záujmov zo strany Dvora audítorov;

         Verejné obstarávanie

                  4.

                  agentúra mu bližšie objasnila svoje zmluvné vzťahy s dánskou spoločnosťou Ace&Ace, ktorá je zameraná na výrobu videonahrávok a sídli v Kodani; konštatuje, že v roku 2011 zadala spoločnosti Ace&Ace zákazku na výrobu videonahrávok (EEA/COM/10/001 – časť 5) s rozpočtovým stropom 1 000 000 EUR po otvorenej výzve na predkladanie ponúk; zdôrazňuje, že kritériá na udelenie zákazky sa výrazne líšili od kritérií platných pri predošlej zákazke týkajúcej sa videoprodukcie (EEA/CCA/07/001 – časť 1) a obsahovali zúžené kritériá, napr. prístup k službám videostrihu v blízkosti EEA; berie na vedomie vyhlásenie výkonnej riaditeľky (6) podľa ktorého sa na tomto výberovom konaní zúčastnilo 16 spoločností, ktoré sídlia v blízkosti agentúry a 15 z nich spĺňalo všetky kritériá; agentúra mu poskytla zoznam s menami a adresami všetkých účastníkov výberového konania EEA/COM/10/001;

                  5.

                  konštatuje, že na základe otvoreného výberového konania bola v roku 2007 uzatvorená zmluva so spoločnosťou N1 Creative so sídlom v Londýne, ktorá zabezpečenie niektorých služieb zverila formou subdodávok spoločnosti Ace&Ace; upozorňuje na skutočnosť, že už v rokoch 2007 – 2008 agentúra a spoločnosť Ace&Ace uzavreli dve zmluvy v celkovej hodnote 101 000 EUR bez toho, aby prešli procesom verejného obstarávania, pričom však boli dodržané vykonávacie pravidlá nariadenia o rozpočtových pravidlách (výhradné práva); berie na vedomie podrobnosti, ktoré oznámila orgánu udeľujúcemu absolutórium týkajúce sa počtu a typu projektov, ktoré boli v rámci tejto zmluvy pridelené na jednej strane spoločnosti N1 Creative a na druhej strane spoločnosti Ace&Ace;

                  6.

                  výkonná riaditeľka agentúry ho informovala (7), že úrad OLAF práve tieto zákazky na výrobu videonahrávok vyšetruje;

         Transparentnosť

                  7.

                  berie na vedomie nález Dvora audítorov, že agentúra v posledných rokoch značne zlepšila transparentnosť postupov prijímania zamestnancov; konštatuje však, že naďalej pretrváva zmätok medzi kritériami oprávnenosti a výberovými kritériami, pokiaľ ide o príslušné roky odbornej praxe; ďalej poznamenáva, že neboli nájdené žiadne dôkazy, že obsah a hraničné body pre písomné testy boli stanovené pred preskúmaním žiadostí;

                  8.

                  konštatuje, že agentúra začala proces vykonávania odporúčaní Dvora audítorov;

         Výkonnosť

                  9.

                  zdôrazňuje, že Komisia musí vykonávať svoju úlohu dohľadu prostredníctvom zastúpenia v správnej rade a predsedníctve agentúry v rámci limitov stanovených v nariadení (ES) č. 401/2009 a pri náležitom zohľadnení právnej autonómie agentúry a že Európsky parlament musí byť pravidelne informovaný;

                  10.

                  víta skutočnosť, že činnosti zamestnancov a vedenia agentúry, postupy kontroly kvality, produkty a služby, administratívne služby a služby súvisiace s budovami sú zlúčené do jedinej strategickej oblasti v rámci stratégie EEA na roky 2009 – 2013;

         Konflikty záujmov

                  11.

                  uznáva, že správna rada a agentúry a administratíva posilnila postupy agentúry v prípade konfliktu záujmov tak, aby sa predišlo akýmkoľvek problémom v budúcnosti; berie na vedomie zavedenie ex ante schvaľovania správnou radou členstva výkonného riaditeľa v externých komisiách a poradných orgánoch;

                  12.

                  berie na vedomie zavedenie formulára, ktorý budú podpisovať konzultanti a dodávatelia, o ich právach a povinnostiach, pričom týmto uznajú, že sa zdržia akéhokoľvek správania alebo konania, ktoré môže narušiť ich nezávislosť alebo nepriaznivo vplývať na ich postavenie, ich prácu alebo obraz Európskej únie;

                  13.

                  víta nové postupy, ktoré schválila správna rada agentúry na svojom 65. zasadnutí dňa 12. decembra 2012, najmä:

                              —

                              školenia o predchádzaní konfliktu záujmov v školiacom programe pre nových zamestnancov,

                              —

                              požiadavka na podpísanie formuláru A1 „Povinnosti úradníkov európskej environmentálnej agentúry a ostatných zamestnancov podľa služobného poriadku a podmienok zamestnávania“ a potvrdenie prijatia výtlačku služobného poriadku a podmienok zamestnávania ostatných zamestnancov Európskej únie,

                              —

                              školenia o etike a bezúhonnosti, pokiaľ ide o povinnosti a záväzky zamestnancov, a postupe hlásenia nedostatkov (mechanizmus informátorstva),

                              —

                              prijatie zamestnancami výtlačku európskeho kódexu dobrej správnej praxe a rozhodnutia správnej rady z 22. júna 2004 o vykonávaní tohto kódexu v agentúre,

                        potvrdzuje, že ho agentúra informovala o vykonávaní uvedených politík a postupov, ako aj o ďalšom vývoji, pokiaľ ide o riešenie konfliktov záujmov;

                  14.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie zo 17. apríla 2013 (8) o výkonnosti, finančnom hospodárení a kontrole agentúr.

         (1)  Ú. v. EÚ C 388, 15.12.2012, s. 80.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 298, 26.10.2012, s. 1.

         (4)  Ú. v. EÚ L 126, 21.5.2009, s. 13.

         (5)  Ú. v. ES L 357, 31.12.2002, s. 72.

         (6)  Pozri odpovede výkonnej riaditeľky Európskej environmentálnej agentúry počas vypočutia týkajúceho sa udelenia absolutória decentralizovaným agentúram EÚ za rok 2011, ktoré 24. januára 2013 usporiadal Výbor pre kontrolu rozpočtu.

         (7)  Tamtiež.

         (8)  Prijaté texty, P7_TA(2013)0134 (pozri stranu 374 tohto úradného vestníka).


title: 2012/556/EÚ: Rozhodnutie Európskeho parlamentu z  10. mája 2012 o absolutóriu za plnenie všeobecného rozpočtu Európskej únie za rozpočtový rok 2010, oddiel VI – Európsky hospodársky a sociálny výbor#Uznesenie Európskeho parlamentu z  10. mája 2012 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2010, oddiel VI – Európsky hospodársky a sociálny výbor

text:
               17.10.2012

               SK

               Úradný vestník Európskej únie

               L 286/109

         ROZHODNUTIE EURÓPSKEHO PARLAMENTU
   z 10. mája 2012
   o absolutóriu za plnenie všeobecného rozpočtu Európskej únie za rozpočtový rok 2010, oddiel VI – Európsky hospodársky a sociálny výbor
   (2012/556/EÚ)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2010 (1),

               —

               so zreteľom na ročnú účtovnú závierku Európskej únie za rozpočtový rok 2010 [KOM(2011) 473 – C7-0261/2011] (2),

               —

               so zreteľom na výročnú správu Európskeho hospodárskeho a sociálneho výboru pre orgán udeľujúci absolutórium o vnútorných auditoch vykonaných v roku 2010,

               —

               so zreteľom na výročnú správu Dvora audítorov o plnení rozpočtu za rozpočtový rok 2010 spolu s odpoveďami inštitúcií (3),

               —

               so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2010 v súlade s článkom 287 Zmluvy o fungovaní Európskej únie,

               —

               so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0092/2012),

               1.

               udeľuje absolutórium generálnemu tajomníkovi Európskeho hospodárskeho a sociálneho výboru za plnenie rozpočtu Európskeho hospodárskeho a sociálneho výboru za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru Európskej únie, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ L 64, 12.3.2010.

      (2)  Ú. v. EÚ C 332, 14.11.2011, s. 1.

      (3)  Ú. v. EÚ C 326, 10.11.2011, s. 1.

      (4)  Ú. v. EÚ C 332, 14.11.2011, s. 134.

      (5)  Ú. v. ES L 248, 16.9.2002, s. 1.

      UZNESENIE EURÓPSKEHO PARLAMENTU
      z 10. mája 2012
      s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2010, oddiel VI – Európsky hospodársky a sociálny výbor
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2010 (1),

                  —

                  so zreteľom na ročnú účtovnú závierku Európskej únie za rozpočtový rok 2010 [KOM(2011) 473 – C7-0261/2011] (2),

                  —

                  so zreteľom na výročnú správu Európskeho hospodárskeho a sociálneho výboru pre orgán udeľujúci absolutórium o vnútorných auditoch vykonaných v roku 2010,

                  —

                  so zreteľom na výročnú správu Dvora audítorov o plnení rozpočtu za rozpočtový rok 2010 spolu s odpoveďami inštitúcií (3),

                  —

                  so zreteľom na vyhlásenie o vierohodnosti (4) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2010 v súlade s článkom 287 Zmluvy o fungovaní Európskej únie,

                  —

                  so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu (A7-0092/2012),

                  1.

                  konštatuje, že v roku 2010 Európsky hospodársky a sociálny výbor disponoval viazanými rozpočtovými prostriedkami v celkovej sume 127 200 000 EUR (122 000 000 EUR v roku 2009) a že miera plnenia týchto rozpočtových prostriedkov bola 98 % (98 % v roku 2009); zdôrazňuje, že rozpočet Európskeho hospodárskeho a sociálneho výboru je čisto administratívny, 70 % prostriedkov je vynaložených na osoby pracujúce v inštitúcii a 30 % na budovy, hnuteľný majetok, vybavenie a rôzne prevádzkové výdavky;

                  2.

                  vyzýva Európsky hospodársky a sociálny výbor, aby počas budúcich rokov obmedzil zvyšovanie svojho rozpočtu na absolútne minimum a aby financoval rozsiahle nové činnosti najmä prostredníctvom úspor;

                  3.

                  pripomína požiadavku, ktorú uviedol vo svojom uznesení z 10. mája 2011 (6) o absolutóriu Európskemu hospodárskemu a sociálnemu výboru za rozpočtový rok 2009, aby sa bezodkladne vykonalo komplexné preskúmanie výdavkov vo všetkých oblastiach činnosti s cieľom zabezpečiť, aby sa všetky výdavky vynakladali účelne a identifikovať prípadné úspory, ktoré by umožnili znížiť tlak na rozpočet v súčasnom období úsporných opatrení pre Úniu;

                  4.

                  víta skutočnosť, že Dvor audítorov vo svojej výročnej správe na základe svojej audítorskej práce odhadol, že v platbách v celku za rozpočtový rok končiaci sa 31. decembrom 2010, ktoré sa vzťahujú na administratívne a iné výdavky inštitúcii a orgánov, sa nevyskytli významné chyby; najpravdepodobnejšia miera chýb, pokiaľ ide o administratívne výdavky vo všeobecnosti, sa odhaduje na 0,4 % (body 7.9 a 7.10);

                  5.

                  zdôrazňuje, že Dvor audítorov vo svojej výročnej správe za rok 2010 uviedol pripomienky týkajúce sa úhrady cestovných nákladov členov Európskeho hospodárskeho a sociálneho výboru a verejného obstarávania v užšej súťaži;

                  6.

                  s uspokojením konštatuje, že Predsedníctvo Európskeho hospodárskeho a sociálneho výboru schválilo 6. decembra 2011 reformu systému úhrady nákladov členov, ktorej cieľom je najmä uhrádzať cestovné lístky výhradne na základe skutočných nákladov, ktorou sa denné diéty a príspevky na dopravu vyrovnali s príspevkami uhrádzanými Európskym parlamentom, a ktorá ustanovuje kompenzačné príspevky za čas venovaný členmi na výkon svojich funkcií a za príslušné administratívne náklady, a to všetko vzhľadom na skutočnosť, že členovia Európskeho hospodárskeho a sociálneho výboru nepoberajú žiadnu formu odmeny ani dôchodku z rozpočtu Únie;

                  7.

                  podporuje a očakáva skoré zavedenie vyššie uvedeného rozhodnutia zo 6. decembra 2011;

                  8.

                  vyjadruje údiv nad vysokým počtom a dĺžkou letov (v priemere 2 000 km) fakturovaných členmi Európskeho hospodárskeho a sociálneho výboru v roku 2010; žiada Európsky hospodársky a sociálny výbor o vypracovanie podrobného zoznamu všetkých fakturovaných letov za rok 2010 s uvedením miesta odletu, medzipristátia, cieľovej destinácie, dĺžky letu a nákladov, ktoré vznikli európskym daňovým poplatníkom;

                  9.

                  víta skutočnosť, že počas schôdze Predsedníctva Európskeho hospodárskeho a sociálneho výboru 21. februára 2012 boli zavedené zmeny týkajúce sa potvrdenia o účasti a úhrady za účasť na videokonferenciách v súlade s usmerneniami Európskeho parlamentu (posilnenie záruk odôvodnenia úhrad uvedené v článku 12 rozhodnutia Predsedníctva Európskeho hospodárskeho a sociálneho výboru z 21. februára 2012 o náhrade vzniknutých výdavkov a príspevkov poskytnutých členom výboru a delegátom poradných výborov, ako aj ich prípadným náhradníkom, a vypustenie bodu týkajúceho sa videokonferencií); netrpezlivo očakáva výsledky rokovaní medzi Európskym hospodárskym a sociálnym výborom a Radou v záujme dosiahnutia konečného a uspokojivého riešenia týchto otázok, pri ktorých rozhodnutie závisí od Rady;

                  10.

                  s uspokojením berie na vedomie rozhodnutie Predsedníctva Európskeho hospodárskeho a sociálneho výboru, na základe ktorého sa plánuje zverejniť vyhlásenia o finančných záujmoch členov; s potešením konštatuje, že toto rozhodnutie sa už zrealizovalo;

                  11.

                  víta nedávno vyjadrený a silný záujem členov Európskeho hospodárskeho a sociálneho výboru o finančné a rozpočtové záležitosti, najmä v skupine pre rozpočet, ktorý zahŕňa zapojenie sa v plnej miere do zostavovania rozpočtu, ako aj do monitorovania jeho plnenia; želá si posilnenie spolupráce členov Európskeho hospodárskeho a sociálneho výboru s Výborom pre kontrolu rozpočtu Európskeho parlamentu;

                  12.

                  víta skutočnosť, že obidvom výborom – Výboru regiónov a Európskemu hospodárskemu a sociálnemu výboru – sa 27. decembra 2011 nakoniec podarilo získať certifikát EMAS (schéma Európskej únie pre environmentálne manažérstvo a audit); očakáva, že bude každoročne informovaný o plánovanom a/alebo dosiahnutom pokroku s cieľom ďalej znižovať negatívny vplyv činností výborov na životné prostredie;

                  13.

                  vyjadruje spokojnosť s výsledkami, na ktoré sa poukazuje v hodnotiacej správe v polovici trvania o fungovaní dohody o administratívnej spolupráci medzi Výborom regiónov a Európskym hospodárskym a sociálnym výborom; poznamenáva predovšetkým, že vytvorenie spoločných útvarov umožnilo týmto dvom výborom dosiahnuť rozpočtové úspory; vyjadruje želanie, aby tieto výbory uplatnili odporúčania týkajúce sa oblastí personálu (harmonizovanejšie pravidlá), sociálnych a zdravotníckych služieb a vnútorných útvarov;

                  14.

                  navrhuje, aby sa zvýšila zlučiteľnosť prioritných rozpočtových riadkov týchto dvoch výborov; je presvedčený, že by to mohlo viesť k zvýšeniu úspor a k ďalšiemu zintenzívneniu medziinštitucionálnej spolupráce;

                  15.

                  víta rozhodnutie, ktoré Európsky hospodársky a sociálny výbor prijal 24. apríla 2012, aby zorganizoval hodnotenie svojej práce tak, ako to už uskutočnil Výbor regiónov (CAF (7): rámec na samohodnotenie verejných správ) na základe odporúčania obsiahnutého v tomto uznesení, ako ho prijal Výbor pre kontrolu rozpočtu 27. marca 2012;

                  16.

                  s uspokojením tiež konštatuje, že Európsky hospodársky a sociálny výbor uznal v plnej miere pripomienky Dvora audítorov a všetkým povoľujúcim úradníkom vymenovaným subdelegovaním bolo zaslané upozornenie týkajúce sa dôležitých prvkov, ktoré treba zohľadňovať v rámci postupov verejného obstarávania; zároveň berie na vedomie, že Európsky hospodársky a sociálny výbor zvýši svoje úsilie s cieľom zabezpečiť, aby v hodnotiacich výboroch boli k dispozícii ľudia s požadovanými skúsenosťami z oblasti verejného obstarávania;

                  17.

                  žiada Európsky hospodársky a sociálny výbor, aby zlepšil kvalitu súhrnu činností Útvaru pre vnútorný audit s cieľom umožniť Európskemu parlamentu, aby zhodnotil mechanizmy dohľadu a kontroly v rámci Európskeho hospodárskeho a sociálneho výboru; trvá na tom, aby bol súhrn informatívny a výstižný; vyzýva Európsky hospodársky a sociálny výbor, aby opravenú verziu bezodkladne zaslal príslušnému výboru;

                  18.

                  považuje prílohu D výročnej správy o činnosti, v ktorej sa uvádzajú ukazovatele činností a výkonnosti, za veľmi užitočnú; vyjadruje obavy v súvislosti so skutočnosťou, že 12,3 % vyžiadaných tlmočníckych služieb bolo zrušených, čo predstavuje náklady vo výške 913 344 EUR; očakáva, že bude informovaný o naliehavých opatreniach prijatých s cieľom napraviť túto situáciu;

                  19.

                  požaduje lepšie finančné plánovanie a rozpočtové riadenie s cieľom predchádzať podobným situáciám v budúcnosti;

                  20.

                  očakáva, že výročná správa o činnosti bude v budúcnosti doplnená o podrobný prehľad všetkých ľudských zdrojov, ktorými Európsky hospodársky a sociálny výbor disponuje, a to podľa kategórie, platovej triedy, pohlavia, účasti na odbornom vzdelávaní a štátnej príslušnosti;

                  21.

                  opakuje voju žiadosť ombudsmanovi, aby informoval Výbor pre kontrolu rozpočtu o výsledkoch vyšetrovania týkajúceho sa postupu povýšenia zamestnancov;

                  22.

                  žiada, aby sa všetky stanoviská Európskeho hospodárskeho a sociálneho výboru pripájali k príslušným spisom.

         (1)  Ú. v. EÚ L 64, 12.3.2010.

         (2)  Ú. v. EÚ C 332, 14.11.2011, s. 1.

         (3)  Ú. v. EÚ C 326, 10.11.2011, s. 1.

         (4)  Ú. v. EÚ C 332, 14.11.2011, s. 134.

         (5)  Ú. v. ES L 248, 16.9.2002, s. 1.

         (6)  Ú. v. EÚ L 250, 27.9.2011, s. 98.

         (7)  Spoločný hodnotiaci rámec, Európsky inštitút verejnej správy, Maastricht, 2006.